– Antall rusmisbrukere øker hele tida, også i Odalen og Nes. På Skarnes er det veldig mye, sier Sidsel Hellebakken.

Hun er lokallagsleder i Landsforbundet Mot Stoffmisbruk (LMS) i Sør-Odal/Nord-Odal og Nes. Lokallaget ble stiftet sist vinter, uten at mange har benyttet seg av foreningens tilbud. Det skal det bli forandring på.

– Vi kan hjelpe rusmisbrukere som ønsker å komme ut av det, vi møter dem som ønsker å snakke med noen, og vi kan henvise folk videre, sier Hellebakken.



Andre pårørende

Torsdag denne uka inviterer LMS til infomøte på Skarnes.

– Å ha familiemedlemmer med rusproblemer kan være litt tabubelagt. Gjennom oss kan pårørende blant annet komme i kontakt med andre pårørende. Kan hende er de foreldre til ungdommer i samme miljø. Og det er gammeldags å tro det er nok å kunne kjenne igjen lukta av hasjrøyk, sier Hellebakken.

– Husk at rusmisbruk ikke bare er et ungdomsproblem. Rusproblemer angår alle samfunnslag og alle aldre, legger hun til.



Oversikt over brukerne

Hun bosatte seg i Nord-Odal i fjor, og begynner å få god oversikt over narkotikabruken i begge odalskommunene og i Nes.

Hun har arbeid både i Nes og Sør-Odal. Tidligere var hun bosatt i Aurskog-Høland og svært engasjert i LMS' arbeid der. Hun satte søkelyset på et narkotikaproblem som var større en de fleste var klar over.

– Også i Odalen og Nes er problemet større enn mange tror. Jeg vet om mange med narkotikaproblemer, og jeg vet for eksempel at det har foregått åpenlyst salg blant annet utenfor ungdomsskolen på Skarnes.